મનરેગામાં ચાલતા કામોમાં દૈનિક મજૂરી પેટે રૂ.192 ચૂકવાય છે. જેની સામે ઇન્ડસ્ટ્રીઝ અને ખેતીમાં મજૂરી વધુ મળતી હોઇ મનરેગાના કામોમાં કોઇ મજૂરીએ આવવા તૈયાર થતું નથી. જેના કારણે જિલ્લામાં માનવદિન રોજગારી લક્ષાંક સિદ્ધ થઇ શક્યો નથી. જિલ્લામાં 11.75 લાખ માનવદિન રોજગારીના લક્ષાંક સામે અત્યાર સુધી 9.73 લાખ માનવદિન રોજગારી આપી શકાઇ છે. એટલે કે લક્ષાંક કરતાં બે લાખ માનવદિન રોજગારી ઓછી રહી છે. ઊંઝા અને મહેસાણા તાલુકો માનવદિન રોજગારીમાં સૌથી પાછળ રહ્યો છે. ડીડીઓની અધ્યક્ષતામાં મળેલી જિલ્લા ગ્રામ વિકાસ એજન્સીની બેઠકમાં કરાયેલા કામોની સમીક્ષામાં આ બાબત બહાર આવી હતી.